CELEX: 32021D0927
Language: lv
Date: 2021-05-31 00:00:00
Title: Komisijas Īstenošanas lēmums (ES) 2021/927 (2021. gada 31. maijs), ar ko 2021.–2025. gada periodam nosaka vienoto starpnozaru korekcijas koeficientu emisijas kvotu bezmaksas iedales korekcijai (izziņots ar dokumenta numuru C(2021) 3745) (Dokuments attiecas uz EEZ)

9.6.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 203/14
               
            
         KOMISIJAS ĪSTENOŠANAS LĒMUMS (ES) 2021/927
         (2021. gada 31. maijs),
         ar ko 2021.–2025. gada periodam nosaka vienoto starpnozaru korekcijas koeficientu emisijas kvotu bezmaksas iedales korekcijai
         
            
               (izziņots ar dokumenta numuru C(2021) 3745)
            
         
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Komisijas Deleģēto regulu (ES) 2019/331 (2018. gada 19. decembris), ar ko nosaka Savienības mēroga pārejas noteikumus saskaņotai bezmaksas emisijas kvotu iedalei saskaņā ar Eiropas Parlamenta un Padomes Direktīvas 2003/87/EK 10.a pantu (1), un jo īpaši tās 14. panta 6. punktu,
         tā kā:
         
                     (1)
                  
                  
                     Eiropas Parlamenta un Padomes Direktīvas 2003/87/EK (2) 10.a panta 5. punktā, 10.a panta 5.a punktā un 10.a panta 8. punktā ir paredzēts maksimālais ikgadējais kvotu apjoms, ko izmanto, aprēķinot bez maksas iedalāmās kvotas iekārtām, uz kurām neattiecas minētās direktīvas 10.a panta 3. punkts.
                  
               
                     (2)
                  
                  
                     Lai nodrošinātu, ka tiek ievērota Direktīvas 2003/87/EK 10. pantā noteiktā izsolāmo kvotu daļa, Direktīvas 2003/87/EK 10.a panta 5. punktā paredzētajam maksimālajam bezmaksas kvotu iedales apjomam, no kura atskaitīts 10.a panta 8. punktā minētais apjoms un attiecībā uz kuru vajadzības gadījumā ir ņemts vērā pieejamais papildu apjoms, kas noteikts minētās direktīvas 10.a panta 5.a punktā, nevajadzētu tikt pārsniegtam. Lai nodrošinātu to, ka minētais maksimālais ikgadējais kvotu apjoms netiek pārsniegts, vajadzības gadījumā būtu jāpiemēro starpnozaru korekcijas koeficients, tā vienveidīgi samazinot bezmaksas kvotu skaitu katrai iekārtai, kura var pretendēt uz bezmaksas kvotu iedali.
                  
               
                     (3)
                  
                  
                     Saskaņā ar Deleģētās regulas (ES) 2019/331 14. panta 6. punktu starpnozaru korekcijas koeficientu nosaka Komisija katram attiecīgā iedales perioda gadam, tiklīdz ir paziņoti attiecīgā iedales perioda ikgadējie bezmaksas kvotu provizoriskie daudzumi.
                  
               
                     (4)
                  
                  
                     Starpnozaru korekcijas koeficients, kas 2021.–2025. gada iedales periodā katru gadu piemērojams iekārtām, kuras nav identificētas kā elektroenerģijas ražotājas un kuras nav jaunas iekārtas, būtu jānosaka, par pamatu ņemot provizorisko ikgadējo emisijas kvotu daudzumu, ko bez maksas iedala konkrētajā iedales periodā, neieskaitot bezmaksas kvotas, kas iedalītas iekārtām, kuras dalībvalstis no Savienības emisijas kvotu tirdzniecības sistēmas (ES ETS) izslēgušas saskaņā ar Direktīvas 2003/87/EK 27. vai 27.a pantu, un ieskaitot bezmaksas kvotas, kas iedalītas iekārtām, kuras dalībvalstis ir iekļāvušas saskaņā ar minētās direktīvas 24. pantu.
                  
               
                     (5)
                  
                  
                     2021. gadam Direktīvas 2003/87/EK 9. pantā minētais Savienības kvotu kopajoms ir 1 571 583 007, kā noteikts Komisijas Lēmuma (ES) 2020/1722 (3) 1. pantā. Saskaņā ar Direktīvas 2003/87/EK 10. panta 1. punkta pirmo un otro daļu tika aprēķināts, ka 10.a panta 5. punktā paredzētais maksimālais (ikgadējais) apjoms ir 43 % no 1 571 583 007, t. i., 675 780 693. No šīm 675 780 693 kvotām saskaņā ar Direktīvas 2003/87/EK 10.a panta 8. punktu ik gadu būtu jāatskaita 32 500 000 kvotu, tādējādi 2021. gadam maksimālais apjoms ir 643 280 693. Ja dalībvalstu un EEZ EBTA valstu iesniegtie dati liecinātu, ka provizoriskie ikgadējie bezmaksas kvotu apjomi katrai iekārtai, piemērojot relevanto Deleģētās regulas (ES) 2019/331 V pielikumā noteikto koeficientu, pārsniedz Direktīvas 2003/87/EK 10.a panta 5. punktā minēto maksimālo daudzumu, tad saskaņā ar Direktīvas 2003/87/EK 10.a panta 5.a punktu maksimālā pieejamā apjoma palielināšanai tiktu izmantots papildu apjoms līdz 3 % no kopējā kvotu daudzuma, un tas desmit gadu periodā no 2021. līdz 2030. gadam ir 413 420 157. Tomēr tas tā nebija. Tāpēc ikgadējam starpnozaru korekcijas koeficientam vajadzētu būt 100 %.
                  
               
                     (6)
                  
                  
                     Ikviena neizmantotā kvota no maksimālajiem apjomiem 2021. gadā būtu jādara pieejama nākamajā gadā, proti, 2022. gadā. Tāds pats princips būtu jāpiemēro arī turpmākajos gados 2021.–2025. gada iedales periodā, kas minēts Deleģētās regulas (ES) 2019/331 2. panta 15. punktā.
                  
               
                     (7)
                  
                  
                     EEZ EBTA valstīs (4) piemēro maksimālos apjomus, kas paredzēti Direktīvas 2003/87/EK 10.a panta 5. punktā, 10.a panta 5.a punktā un 10.a panta 8. punktā, saskaņotos iedales noteikumus un starpnozaru korekcijas koeficientu. Tāpēc ir jāņem vērā 2021.–2025. gada periodā bez maksas iedalāmo emisijas kvotu ikgadējie provizoriskie daudzumi, kas balstīti uz EBTA Uzraudzības iestādes akceptētajiem datiem attiecībā uz Islandi, Norvēģiju un Lihtenšteinu. Šo nepieciešamību atspoguļo 5. apsvērumā minētie aprēķini,
                  
               IR PIEŅĒMUSI ŠO LĒMUMU.
         
            1. pants
            Katram gadam 2021.–2025. gada iedales periodā vienotais starpnozaru korekcijas koeficients emisijas kvotu bezmaksas iedales korekcijai saskaņā ar Direktīvas 2003/87/EK 10.a panta 5. punktu un 10.a panta 5.a punktu ir 100 %.
         
         
            2. pants
            Šis lēmums ir adresēts dalībvalstīm.
         
         
            Briselē, 2021. gada 31. maijā
            
               
                  Komisijas vārdā –
               
               
                  priekšsēdētājas izpildvietnieks
               
               Frans TIMMERMANS
            
         
         
            (1)  OV L 59, 27.2.2019., 8. lpp.
         
         
            (2)  Eiropas Parlamenta un Padomes Direktīva 2003/87/EK (2003. gada 13. oktobris), ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Kopienā un groza Padomes Direktīvu 96/61/EK (OV L 275, 25.10.2003., 32. lpp.).
         
            (3)  Komisijas Lēmums (ES) 2020/1722 (2020. gada 16. novembris) par Savienības kvotu kopapjomu, kas piešķirams ES emisijas kvotu tirdzniecības sistēmā attiecībā uz 2021. gadu (OV L 386,18.11.2020., 26. lpp.).
         
            (4)  EEZ Apvienotās komitejas Lēmums Nr. 112/2020 (2020. gada 14. jūlijs), ar ko groza EEZ līguma XX pielikumu (Vide) (Oficiālajā Vēštnesī vēl nav publicēts).